Geingob hou weer stadsaalvergaderings - Regering - Republikein
Monday, July 08th, 08:55:01
Geingob hou weer stadsaalvergaderings
Landswye droogtemonitering beoog
04 July 2019 | Regering
Ronelle Rademeyer - Pres. Hage Geingob gaan soos in 2015 toe hy staatshoof geword het, weer ’n landswye toer aanpak en stadsaalvergaderings op verskillende dorpe met gemeenskappe in die streke hou.
Dié keer is dit om vas te stel hoe hulpverlening aan droogteslagoffers vorder en of bottelnektoestande met die verspreiding van voorrade ervaar word.
Hy het in 2015 meer as 7 000 km deur die land gereis en vir sowat 90 ure tydens vergaderings in al die streke na die gemeenskappe se probleme en bekommernisse geluister.
Dr. Alfredo Hengari, presidensiële woordvoerder, sê die president se 2019-toer is in opvolg van die afkondiging van ’n noodtoestand op 6 Mei en die regering se belofte om meer as N$570 miljoen vir droogtehulp beskikbaar te stel.
“Hy sal die streekopnamesending as platform gebruik om terugvoering oor vordering met die implementering van projekte en beleide te gee. Hy sal ook terugvoering van gemeenskappe kry oor probleme wat hulle ervaar.
“Dit is deel van die etos van deursigtige, verantwoordbare en verantwoordelike regering wat pres. Geingob voorstaan,” sê Hengari.
Die toer skop op 11 Julie op Gobabis in die Omahekestreek af, waarna Otjiwarongo in die Otjozondjupastreek Vrydag aan die beurt kom.
Op 16 Julie is die president op Mariental (Hardapstreek), Woensdag op Keetmanshoop (||Kharasstreek), Donderdag op Walvisbaai (Erongostreek) en Vrydag op Khorixas (Kunenestreek).
Daarna skuif sy toer noordwaarts en vergader hy op 20 Julie met die mense van die Omusatistreek op Outapi en op 29 Julie met inwoners van die Oshikotostreek op Tsumeb.
Hengari sê inligting oor presies waar die vergaderings gehou sal word en ook op watter dorpe die president met inwoners van die Oshana-, Ohangwena-, Kavango-Oos-, Kavango-Wes- en Zambezistreek gaan vergader, sal later bekend gemaak word.